
Til mine foreldre, 
Marvin Wolynn og Sandra Lazier Wolynn Miller. 
Jeg er så takknemlig for alt dere har gitt meg.


Den som ser utover, drømmer, den som ser innover, våkner.

– Carl Jung, Letters, Vol. 1


Introduksjon: 
Fryktens hemmelige språk

I en dyster tid begynner øyet å se …

– Theodore Roethke, In a Dark Time

Denne boken er resultatet av en reise, en som har tatt meg rundt om i verden, tilbake til mine røtter, og inn i en profesjonell karriere som jeg aldri kunne forestilt meg da reisen begynte. I mer enn tjue år har jeg arbeidet med personer som har slitt med depresjon, angst, kroniske sykdommer, fobier, tvangstanker, PTSD og andre nedbrytende tilstander. Mange har kommet til meg motløse og skuffet, etter at år med samtaleterapi, medikamenter og andre intervensjoner ikke klarte å avdekke kilden til symptomene deres eller lindre lidelsen.

Det jeg har lært gjennom egen erfaring, utdanning og klinisk praksis, er at svaret kanskje ikke ligger så mye i vår egen historie som i historiene til våre foreldre, besteforeldre og til og med oldeforeldre. Ny forskning, som nå skaper overskrifter, viser også at effekten av traumer kan overføres fra én generasjon til den neste. Denne «arven» er kjent som nedarvet familietraume, og stadig mer bevis tyder på at fenomenet er høyst reelt. Smerte forsvinner ikke alltid av seg selv eller avtar med tiden. Selv om personen som opplevde det opprinnelige traumet, er død, selv om hans eller hennes historie ligger begravd i årevis med stillhet, kan fragmenter av livserfaring, minner og følelser i kroppen leve videre, som om de strekker seg ut fra fortiden for å finne løsninger i sinnet og kroppen til dem som lever nå. Det du kan lese på de følgende sidene, er en syntese av empiriske observasjoner fra min praksis som direktør for Family Constellation Institute i San Francisco og de nyeste funnene innen nevrovitenskap, epigenetikk og språkvitenskap. Det gjenspeiler også min profesjonelle opplæring med Bert Hellinger, den anerkjente tyske psykoterapeuten, hvis tilnærming til familieterapi viser de psykologiske og fysiske effektene av arvet familietraume på flere generasjoner.

Mye av denne boken handler om å identifisere nedarvede familiemønstre – frykt, følelser og atferd vi uvitende har adoptert, som holder lidelsens syklus i live fra generasjon til generasjon – og også hvordan man kan avslutte den onde sirkelen, som er kjernen i mitt arbeid. Du kan lære, slik jeg gjorde, at mange av disse mønstrene ikke tilhører oss; de er bare lånt fra andre i vår familiehistorie. Hvorfor er det slik? Jeg tror sterkt på at det er fordi en historie som trenger å bli fortalt, endelig kan bli brakt frem i lyset. La meg dele min egen.

Jeg hadde aldri planlagt å utvikle en metode for å overvinne frykt og angst. Alt begynte den dagen jeg mistet synet. Jeg var midt i min første øyemigrene. Det var ingen reell fysisk smerte å snakke om – bare en syklon av mørk terror, hvor synet mitt ble tilslørt. Jeg var trettifire år gammel, famlet rundt på kontoret i halvmørket og lette etter telefonen på skrivebordet for å ringe 911. En ambulanse ville snart være på vei.

En øyemigrene er vanligvis ikke alvorlig. Synet blir uklart, men det er som regel tilbake til normalen etter rundt en time. Du er bare ikke alltid klar over det mens det pågår. Men for meg var øyemigrene bare begynnelsen. Innen få uker begynte synet på venstre øye å forsvinne. Ansikter og veiskilt ble snart til en grå tåke.

Legene informerte meg om at jeg hadde sentral serøs retinopati, en tilstand uten kur og med ukjent årsak. Væske bygger seg opp under netthinnen og lekker, noe som forårsaker arrdannelse og uskarpt syn i synsfeltet. De fem prosentene som har den kroniske formen jeg hadde utviklet, blir juridisk blinde. Ut fra hvordan ting utviklet seg, fikk jeg beskjed om å forvente at begge øynene ville bli påvirket. Det var bare et spørsmål om tid.

Legene kunne ikke fortelle meg hva som forårsaket synstapet, eller hva som kunne helbrede det. Alt jeg prøvde på egen hånd – vitaminer, juicefaste, håndspåleggelse – syntes bare å forverre tilstanden. Jeg var forvirret. Min største frykt utspilte seg rett foran meg, og jeg var maktesløs til å gjøre noe med det. Blind, ute av stand til å ta vare på meg selv, og helt alene, ville jeg falle fra hverandre. Livet mitt ville bli ødelagt. Jeg ville miste livsgnisten.

Jeg spilte scenarioet om og om igjen i hodet. Jo mer jeg tenkte på det, desto dypere festet de håpløse følelsene seg i kroppen min. Jeg sank ned i gjørmen. Hver gang jeg prøvde å grave meg ut, sirklet tankene mine tilbake til bilder av å være helt alene, hjelpeløs og ødelagt. Det jeg ikke visste da, var at ordene alene, hjelpeløs og ødelagt var en del av mitt personlige fryktspråk. De gjentok traumer som hadde skjedd i min familiehistorie før jeg ble født. Uhemmet og uten kontroll surret disse ordene rundt i hodet og rystet kroppen min.

Jeg undret meg over hvorfor jeg ga tankene mine så mye makt. Andre mennesker opplevde langt verre motgang enn meg uten å la seg synke ned i dypet. Hva var det med meg som gjorde at jeg satt så dypt fast i frykten? Det skulle ta flere år før jeg kunne svare på det spørsmålet.

Alt jeg kunne gjøre den gang, var å rømme. Jeg forlot partneren min, familien min, virksomheten min, byen min – alt jeg kjente. Jeg ønsket meg svar jeg ikke kunne finne i den verden jeg var en del av – en verden der mange syntes å være forvirret og ulykkelige. Jeg hadde bare spørsmål og liten lyst til å fortsette livet slik jeg kjente det. Jeg overlot virksomheten min (et vellykket eventbyrå) til noen jeg bokstavelig talt nettopp hadde møtt, og dro av sted, østover – så langt øst jeg kunne komme – til jeg nådde Sørøst-Asia. Jeg ville bli helbredet, jeg hadde bare ingen anelse om hvordan det skulle foregå.

Jeg leste bøker og studerte med lærerne som skrev dem. Hver gang jeg hørte om noen som kunne hjelpe meg – en gammel kvinne i en hytte, en leende mann i en kappe – dukket jeg opp. Jeg deltok i treningsprogrammer og sang mantraer med guruer. En guru sa til oss som var samlet for å høre ham snakke, at han ønsket å omgi seg kun med «finnere». Søkere, sa han, forble bare det – i en konstant tilstand av søken.

Jeg ønsket å være en finner. Jeg mediterte i flere timer hver dag. Jeg fastet i flere dager om gangen. Jeg laget urteavkok og kjempet imot de sterke giftstoffene som jeg forestilte meg hadde invadert vevet mitt. I løpet av all denne tiden fortsatte synet å forverres, og depresjonen min ble dypere.

Det jeg ikke innså på den tiden, var at når vi gjør motstand mot smerten, forlenger vi ofte nettopp den smerten vi prøver å unngå. Å gjøre dette er en oppskrift på vedvarende lidelse. Det er også noe med handlingen å søke som blokkerer oss fra det vi søker. Den konstante jakten utenfor oss selv kan hindre oss i å vite når vi treffer målet. Noe verdifullt kan foregå inni oss, men lytter vi ikke innover, kan vi gå glipp av det.

«Hva er det du ikke vil se?» spurte healerne, og provoserte meg til å se dypere. Hvordan kunne jeg vite? Jeg var i mørket.

En guru i Indonesia gjorde det litt tydeligere for meg da han spurte: «Hvorfor tror du at akkurat du ikke skal få øyeproblemer?» Han fortsatte: «Kanskje Johans ører ikke hører så godt som Gerhards, og kanskje Elizas lunger ikke er like sterke som Gertas. Og Dietrich går ikke på langt nær så bra som Sebastian.» (Alle var enten nederlandske eller tyske på dette spesielle treningsprogrammet, og de så ut til å slite med en eller annen kronisk tilstand.) Noe gikk inn hos meg. Han hadde rett. Hvorfor skulle ikke jeg har øyeproblemer? Det var arrogant av meg å krangle med virkeligheten. Enten jeg likte det eller ikke, hadde netthinnen min arrdannelser og synet var uklart, men jeg – «jeg» bak alt dette – begynte å føle meg rolig. Uansett hva øyet mitt gjorde, trengte det ikke lenger å være den avgjørende faktoren for hvordan jeg hadde det.

For å utdype læringen fikk denne guruen oss til å tilbringe syttito timer – tre dager og netter – med bind for øynene og ørepropper, mens vi mediterte på en liten pute. Hver dag fikk vi en liten bolle med ris å spise og bare vann å drikke. Ingen søvn, ikke mulighet til å legge oss eller stå opp, ingen kommunikasjon. Å gå på toalettet innebar å heve hånden og bli eskortert til et hull i bakken i mørket.

Målet med denne galskapen var nettopp det – å få et nært kjennskap til galskapen i sinnet ved å observere det. Jeg lærte hvordan sinnet mitt stadig hånet meg med tanken om verstefallsscenarioer og løgnen om at bare jeg bekymret meg hardt nok, kunne jeg isolere meg fra det jeg fryktet mest.

Etter denne og andre lignende opplevelser begynte min indre visjon å klarne litt. Øyet mitt, derimot, forble det samme; lekkasjen og arrdannelsen fortsatte. På mange måter er det å ha et synsproblem en flott metafor. Jeg lærte etter hvert at det handlet mindre om hva jeg kunne eller ikke kunne se, og mer om måten jeg så ting på. Men det var ikke da jeg fant veien ut.

Det var i løpet av det tredje året av det jeg nå kaller min «synsreise», at jeg endelig fikk det jeg lette etter. På dette tidspunktet mediterte jeg mye. Depresjonen hadde stort sett lettet. Jeg kunne tilbringe utallige timer i stillhet, bare være med pusten min eller følelser i kroppen. Det var den enkle delen.

En dag ventet jeg i kø for å delta på en satsang, et møte med en åndelig mester. Jeg hadde ventet i flere timer i den hvite kappen som alle i køen ved tempelet hadde på seg. Nå var det min tur. Jeg hadde forventet at mesteren skulle anerkjenne min innlevelse. I stedet så han rett gjennom meg og så det jeg ikke kunne se. «Gå hjem», sa han. «Gå hjem og ring moren og faren din.»

Hva? Jeg var rasende. Kroppen min ristet av sinne. Selvsagt hadde han misforstått meg. Jeg trengte ikke foreldrene mine lenger. Jeg hadde vokst fra dem. Jeg hadde gitt dem opp for lenge siden, byttet dem ut mot bedre foreldre, guddommelige foreldre, åndelige foreldre – alle lærerne, guruene og de vise menn og kvinner som ledet meg til neste nivå av oppvåkning. Dessuten, med flere års mislykket terapi bak meg, der jeg banket puter og rev pappfigurer av foreldrene mine i biter, trodde jeg at jeg allerede hadde «helbredet» forholdet mitt til dem. Jeg valgte å ignorere rådet hans.

Likevel traff noe en streng inni meg. Jeg klarte ikke helt å gi slipp på det han hadde sagt. Jeg begynte endelig å forstå at ingen erfaring noen gang er bortkastet. Alt som skjer med oss, har verdi, enten vi gjenkjenner den overfladiske betydningen av det eller ikke. Alt i livene våre fører oss til slutt et sted.

Likevel var jeg fast bestemt på å holde illusjonen om hvem jeg var, intakt. Å være en dyktig meditator var alt jeg hadde å klamre meg til. Så jeg søkte et møte med en annen åndelig mester, en jeg var sikker på ville klargjøre situasjonen. Denne mannen fylte hundrevis av mennesker om dagen med sin himmelske kjærlighet. Han ville sikkert se meg som den dypt åndelige personen jeg forestilte meg å være. Igjen ventet jeg en hel dag til det var min tur. Nå var jeg foran i køen. Og så skjedde det. Igjen. De samme ordene. «Ring foreldrene dine. Gå hjem og finn fred med dem.»

Denne gangen hørte jeg hva som ble sagt.

De dyktige lærerne vet. De virkelig dyktige/gode bryr seg ikke om du tror på læren deres eller ikke. De presenterer en sannhet, og så lar de deg stå med deg selv for å oppdage din egen sannhet. Adam Gopnik skriver om forskjellen på guruer og lærere i sin bok Through the Children’s Gate: «En guru gir oss seg selv og deretter sitt system; en lærer gir oss sitt fag og deretter svar på hvem vi er.»

De gode lærerne forstår at hvor vi kommer fra, påvirker hvor vi går, og at det som står uløst i fortiden vår, påvirker nåtiden. De vet at foreldrene våre er viktige, uansett om de er gode til å være foreldre eller ikke. Det finnes ingen vei utenom: Familiehistorien er vår historie. Enten vi liker det eller ei, bor den i oss.

Uavhengig av historien vi har om dem, kan vi ikke bare forkaste foreldrene våre. De er i oss, og vi er en del av dem selv om vi aldri har møtt dem. Å avvise dem fører bare til at vi distanserer oss ytterligere fra oss selv, og det skaper mer lidelse. De to lærerne kunne se det. Jeg kunne ikke. Min blindhet var både bokstavelig og billedlig. Nå begynte jeg å våkne opp, for det meste til det faktum at jeg hadde etterlatt meg mye rot hjemme.

I årevis hadde jeg dømt foreldrene mine hardt. Jeg forestilte meg at jeg var flinkere, mye mer sensitiv og menneskelig enn dem. Jeg beskyldte dem for alt jeg trodde var galt med livet mitt. Nå måtte jeg vende tilbake til dem for å gjenopprette det som manglet i meg – min sårbarhet. Jeg begynte å innse at min evne til å motta kjærlighet fra andre var knyttet til min evne til å motta min mors kjærlighet.

Likevel ville det ikke være lett å ta imot hennes kjærlighet. Jeg hadde et så dypt brudd i båndet med moren min at det å bli holdt av henne føltes som å bli klemt i en bjørnefelle. Kroppen min trakk seg sammen, som for å skape et skjell hun ikke kunne trenge gjennom. Dette såret påvirket hvert eneste aspekt av livet mitt, spesielt evnen til å være åpen i et forhold.

Det kunne gå måneder uten at mor og jeg snakket sammen. Når vi først snakket, fant jeg en metode, enten gjennom ordene mine eller mitt rustningsaktige kroppsspråk, for å avvise de varme følelsene hun viste meg. Jeg fremsto kald og fjern. Likevel anklaget jeg henne for å ikke kunne se eller høre meg. Det var en følelsesmessig blindvei.

Fast bestemt på å helbrede vårt ødelagte forhold bestilte jeg en flybillett hjem til Pittsburgh. Jeg hadde ikke sett moren min på flere måneder. Da jeg gikk opp innkjørselen, kunne jeg kjenne brystet mitt stramme seg. Jeg var usikker på om forholdet vårt kunne repareres; jeg hadde så mange rå følelser inni meg. Jeg forberedte meg på det verste og spilte ut scenarioet i hodet mitt: Hun ville holde meg, og jeg, som bare ønsket å mykne i armene hennes, ville gjøre det motsatte. Jeg ville bli til stål.

Og det var grovt sagt hva som skjedde. Omfavnet i en klem jeg knapt kunne tåle, fikk jeg nesten ikke puste. Likevel ba jeg henne om å fortsette å holde meg. Jeg ønsket å lære, fra innsiden og ut, om kroppens motstand, hvor jeg strammet meg, hvilke følelser som oppsto, at jeg ville lukke meg inni meg selv. Det var ikke ny informasjon. Jeg hadde sett dette mønsteret gjenspeilet i relasjonene mine, men denne gangen hadde jeg ikke tenkt å vike unna. Planen min var å helbrede dette såret ved roten.

Jo lenger hun holdt meg, desto mer trodde jeg at jeg ville eksplodere. Det var fysisk smertefullt. Smerten ville smelte sammen med nummenhet, og nummenheten med smerte. Så, etter mange minutter, ga noe etter. Brystet og magen min begynte å skjelve. Jeg begynte å mykne, og i ukene som fulgte, fortsatte jeg å mykne.

Det var i en av våre mange samtaler i løpet av denne tiden at hun delte en hendelse som skjedde da jeg var liten, i en nesten tilfeldig kommentar. Mor måtte legges inn på sykehus i tre uker for galleblærekirurgi. Med denne innsikten begynte jeg å pusle sammen hva som foregikk inni meg. Et sted, før jeg fylte to år, hadde en ubevisst anspenthet slått rot i kroppen min da mor og jeg ble skilt fra hverandre. Da hun kom hjem, hadde jeg sluttet å stole på at hun brydde seg om meg. Jeg var ikke lenger sårbar overfor henne. I stedet støtte jeg henne fra meg, og slik fortsatte jeg de neste tretti årene.

En annen tidlig hendelse kan også ha bidratt til frykten jeg bar på for at livet mitt plutselig ville bli ødelagt. Mor fortalte at hun hadde en vanskelig fødsel med meg, at legen måtte bruke tang. Som et resultat ble jeg født med omfattende blåmerker og en delvis kollapset hodeskalle, noe som ikke er uvanlig ved forløsning med tang. Mor innrømte at utseendet mitt gjorde det vanskelig for henne å holde meg i starten. Historien hennes stemte med min følelse av å ha blitt sveket, som jeg visste lå dypt inne i meg. Særlig traumatiske minner fra fødselen som hadde festet seg i kroppen min, steg til overflaten hver gang jeg «fødte» et nytt prosjekt eller presenterte nytt arbeid offentlig. Bare det å ha denne forståelsen ga meg fred. Det brakte også oss to nærmere hverandre, på uventet vis.

Mens jeg reparerte forholdet mitt til mor, begynte jeg også å gjenopprette forholdet til far. Han bodde alene i en liten, falleferdig leilighet – den samme han hadde bodd i siden foreldrene mine skilte seg da jeg var tretten. Faren min, en tidligere marinesersjant og bygningsarbeider, hadde aldri orket å pusse opp sitt eget hjem. Gamle verktøy, bolter, skruer, nagler og ruller med elektroteip og gaffateip var strødd rundt i rommene og gangene – akkurat som de alltid hadde vært. Da vi sto sammen i et hav av rustent jern og stål, fortalte jeg ham hvor mye jeg savnet ham. Ordene syntes å fordampe i det tomme rommet. Han visste ikke hva han skulle gjøre med dem.

Jeg hadde alltid lengtet etter et nært forhold til far, men verken han eller jeg visste hvordan vi skulle få det til. Denne gangen fortsatte vi imidlertid å snakke. Jeg sa til ham at jeg elsket ham, og at han var en god far. Jeg delte minnene jeg hadde om ting han gjorde for meg da jeg var liten. Jeg følte at han lyttet til det jeg sa, selv om måten han oppførte seg på – å trekke på skuldrene og skifte emne – indikerte at han ikke gjorde det. Det krevde mange uker med samtaler og deling av minner. Under en av lunsjene våre så han meg rett i øynene og sa: «Jeg trodde aldri at du elsket meg.» Jeg kunne knapt puste. Det var åpenbart smertefullt for oss begge. I det øyeblikket ble noe brutt opp. Det var hjertene våre. Noen ganger må hjertet knuses for å åpne seg. Til slutt klarte vi å si at vi var glad i hverandre. Jeg så nå effektene av å stole på lærernes ord og vende hjem for å finne tilbake til foreldrene mine.

For første gang på det jeg kunne huske, klarte jeg å ta imot mine foreldres kjærlighet og omsorg – ikke slik jeg en gang hadde forventet , men slik de var i stand til å gi den. Noe åpnet seg i meg. Det betydde ikke noe hvordan de kunne eller ikke kunne elske meg. Det som betydde noe, var hvordan jeg kunne motta det de hadde å gi. De var de samme foreldrene som de alltid hadde vært. Forskjellen lå i meg. Jeg begynte å bli glad i dem igjen, slik jeg må ha følt som baby før bruddet med mor.

Den tidlige adskillelsen fra mor, sammen med lignende traumer jeg hadde arvet fra andre i familien, bidro til å forme mitt hemmelige fryktspråk , særlig det at tre av besteforeldrene mine mistet sine mødre i ung alder, og den fjerde mistet sin far allerede som spedbarn (og mye av morens oppmerksomhet midt i sorgen). Ordene alene, hjelpeløs og ødelagt, og følelsene som hadde fulgt dem, mistet endelig sin makt til å lede meg på avveie. Jeg fikk en ny sjanse i livet, og mitt fornyede forhold til foreldrene mine var en stor del av det.

I løpet av de neste månedene gjenopprettet jeg en kjærlig forbindelse med mor. Hennes kjærlighet, som en gang føltes invaderende og irriterende, føltes nå beroligende og gjenopprettende. Jeg var også heldig å oppleve seksten nære år med far før han døde. I demensen som dominerte de siste fire årene av livet hans, lærte far meg kanskje det viktigste om sårbarhet og kjærlighet jeg noensinne har lært. Sammen møttes vi på det stedet hinsides tanken, hinsides sinnet, der bare den dypeste kjærligheten bor.

Under reisene mine hadde jeg mange svært gode lærere. Når jeg ser tilbake, var det imidlertid øyet mitt – mitt stressede, plagede, fryktproduserende øye – som førte meg halvveis rundt jorden, tilbake til foreldrene mine, gjennom en myr av familietraumer, og til slutt tilbake til hjertet mitt. Øyet mitt var utvilsomt den beste læreren av alle.

Et sted underveis hadde jeg til og med sluttet å tenke på øyet og bekymre meg for om det ville bli bedre eller verre. Jeg forventet ikke lenger å kunne se klart igjen. På en eller annen måte sluttet det å være viktig, og ikke lenge etter kom synet mitt tilbake. Det hadde jeg ikke forventet. Jeg hadde ikke engang trengt det. Jeg hadde lært å ha det bra uansett hvordan synet utviklet seg.

I dag er synet mitt 20/20, selv om øyelegen min sverger at med mengden arrvev jeg fortsatt har på netthinnen, burde jeg ikke ha kunnet se. Han rister bare på hodet og antar at lyssignalene på en eller annen måte må være på avveie og omgå fovea centralis, det området av netthinnen der vi har det skarpeste synet. Som i mange historier om helbredelse og transformasjon begynte det som lignet motgang, faktisk å være nåde i forkledning. Ironisk nok, etter å ha lett i de fjerne hjørnene av planeten etter svar, fant jeg ut at de største ressursene for helbredelse allerede var inni meg og bare ventet på å bli gravd ut.

Til syvende og sist er helbredelse et indre arbeid. Heldigvis ledet lærerne meg tilbake til foreldrene mine og hjem til meg selv. Underveis avdekket jeg delene av min familiehistorie som til slutt ga meg fred. Ut fra takknemlighet og en nyvunnet følelse av frihet ble det min oppgave å hjelpe andre med å oppdage denne friheten for seg selv.

Det var gjennom språket jeg trådte inn i psykologiens verden. Både som student og deretter som kliniker hadde jeg liten interesse for tester, teorier og atferdsmodeller. I stedet lyttet jeg til språket. Jeg utviklet lytteteknikker og lærte meg å høre hva folk sa bak klagene sine, under de gamle fortellingene. Jeg lærte å hjelpe dem med å identifisere de spesifikke ordene som ga opphav til smerten deres. Selv om noen teoretikere påstår at språket forsvinner under traumer, har jeg sett gang på gang at språket aldri går tapt. Det vandrer i de ubevisste rikene og venter på å bli gjenoppdaget.

Det er ingen tilfeldighet at språk for meg er et potent verktøy for helbredelse. Så langt tilbake som jeg kan huske, har språket vært min læremester, min måte å organisere og forstå verden på. Jeg har skrevet poesi siden jeg var ung, og jeg legger alt til side (vel, nesten alt) når en bølge av språk insisterer på å bli født. Jeg vet at på den andre siden av den overgivelsen finnes innsikter som ellers ville vært utilgjengelige for meg. I min egen prosess var det essensielt å finne ordene alene, hjelpeløs og ødelagt.

På mange måter ligner helbredelse fra traumer det å skape et dikt. Begge krever riktig timing, de rette ordene og det rette bildet. Når disse elementene er på plass, settes noe meningsfullt i bevegelse som kan føles i kroppen. Skal vi helbredes, må tempoet vårt være i balanse. Kommer vi for raskt til et bilde, kan det hende det ikke får feste seg. Hvis ordene som trøster oss, kommer for tidlig, er vi kanskje ikke klare til å ta dem inn. Hvis ordene ikke er presise, kan det hende vi ikke hører dem eller finner gjenklang i dem i det hele tatt.

I løpet av min praksis som lærer og workshop-leder har jeg kombinert innsiktene og metodene fra min opplæring i nedarvet familietraume med min kunnskap om den avgjørende rollen språket spiller. Jeg kaller dette kjernespråkmetoden. Ved å bruke spesifikke spørsmål hjelper jeg folk med å oppdage årsaken bak de fysiske og emosjonelle symptomene som holder dem fastlåst. Å avdekke det riktige språket eksponerer ikke bare traumet, det avdekker også verktøyene og bildene som trengs for helbredelse. Ved hjelp av denne metoden har jeg vært vitne til at dypt forankrede mønstre av depresjon, angst og tomhet har endret seg i et øyeblikk av innsikt.

Fartøyet for denne reisen er språket, det fortiede/skjulte språket av bekymring og frykt. Det er sannsynlig at dette språket har levd inne i oss hele livet. Det kan ha sin opprinnelse hos våre foreldre, eller til og med i generasjoner helt tilbake til våre oldeforeldre. Vårt kjernespråk insisterer på å bli hørt. Når vi følger dit det leder oss og hører dets historie, har det kraften til å avvæpne vår dypeste frykt.

Underveis vil vi antakelig møte både kjente og ukjente familiemedlemmer. Noen har vært døde i årevis. Noen er ikke engang i slekt med oss, men deres lidelse eller grusomhet kan ha endret kursen til familiens skjebne. Vi kan til og med avdekke en hemmelighet eller to gjemt i historier som lenge har vært begravd. Men uansett hvor denne utforskningen tar oss, tyder min erfaring på at vi vil nå frem til et nytt sted i livene våre, med en større følelse av frihet i kroppene våre og en evne til å være mer i fred med oss selv.

I denne boken har jeg trukket på historiene til de menneskene jeg har jobbet med i mine workshops, øvelser og individuelle økter. Sakene er reelle, men for å beskytte folks privatliv har jeg endret navnene deres og andre identifiserende kjennetegn. Jeg er dypt takknemlig for at de lot meg dele det hemmelige språket i frykten deres, for tilliten de har vist meg, og for at de har latt meg lytte til det essensielle bak ordene deres.

